Document ID: 32011R0306

EIROPAS PARLAMENTA UN PADOMES REGULA (ES) Nr. 306/2011
(2011. gada 9. marts),
ar ko atceļ Padomes Regulu (EK) Nr. 1964/2005 par tarifu likmēm banāniem
EIROPAS PARLAMENTS UN EIROPAS SAVIENĪBAS PADOME,
ņemot vērā Līgumu par Eiropas Savienības darbību un jo īpaši tā 207. panta 2. punktu,
ņemot vērā Eiropas Komisijas priekšlikumu,
pēc leģislatīvā akta projekta nosūtīšanas valstu parlamentiem,
saskaņā ar parasto likumdošanas procedūru (1),
tā kā:
(1)
Padomes Regulā (EK) Nr. 1964/2005 (2) ir noteikts, ka no 2006. gada 1. janvāra banāniem ar KN kodu 0803 00 19 tarifa likme ir EUR 176 par metrisko tonnu.
(2)
2010. gada 31. maijā starp Eiropas Savienību un Brazīliju, Ekvadoru, Gvatemalu, Hondurasu, Kolumbiju, Kostariku, Meksiku, Nikaragvu, Panamu, Peru un Venecuēlu tika parakstīts Ženēvas Nolīgums par banānu tirdzniecību (3) (“nolīgums”) attiecībā uz Savienības tirdzniecības režīma struktūru un darbību banāniem ar KN kodu 0803 00 19.
(3)
Saskaņā ar nolīgumu Savienība pakāpeniski samazinās tarifu banāniem no EUR 176 līdz EUR 114 par metrisko tonnu. Pirmajā samazinājumā, kuru ar atpakaļejošu spēku piemēroja no nolīguma parafēšanas 2009. gada 15. decembrī, tarifu pazemināja līdz EUR 148 par metrisko tonnu. Nākamos samazinājumus piemēros pakāpeniski septiņu gadu laikā ar iespējamu pagarinājumu, kas nepārsniedz divus gadus, ja Pasaules Tirdzniecības organizācijas (PTO) Dohas sarunu kārtā ir kavēšanās panākt vienošanos par lauksaimniecības nosacījumiem. Galīgais tarifs EUR 114 par metrisko tonnu ir jāpanāk vēlākais 2019. gada 1. janvārī. Tarifa samazinājumi būs saistoši PTO no brīža, kad tiks apstiprināts ES banānu tarifu saraksts.
(4)
Pēc nolīguma provizoriskas piemērošanas no tā parakstīšanas dienas tas tika apstiprināts ar Padomes Lēmumu 2011/194/ES (4).
(5)
Ņemot vērā jaunos banāniem noteiktos tarifus, kas jāpiemēro saskaņā ar nolīgumu, ir lietderīgi atcelt Regulu (EK) Nr. 1964/2005,
IR PIEŅĒMUŠI ŠO REGULU.
1. pants
Ar šo atceļ Regulu (EK) Nr. 1964/2005.
2. pants
Šī regula stājas spēkā dienā, kad stājas spēkā nolīgums.
Šī regula uzliek saistības kopumā un ir tieši piemērojama visās dalībvalstīs.
Strasbūrā, 2011. gada 9. martā

Labels: 3
17
18
15